Frederikshavn White Hawks vil gerne opruste til den kommende sæson. Der leder de efter en målmand og en topcenter. Det siger klubbens direktør. På målmandsfronten er nordjyderne grundige i deres søgen efter en afløser for Miroslav Lipovsky, der har forladt klubben. - Vi skal virkelig vælge med omhu. For øjeblikket har vi to-tre emner i kikkerten, siger Henrik Andersen, der er i daglig dialog med den nye svenske træner Lars Ivarsson i jagten på nye spillere. Henrik Andersen forventer, at klubben får seks udlændinge i den kommende sæson. - De to sidste bliver formentlig ikke svenske spillere, det kunne godt blive nordamerikanere. Belært af sidste sæson er vi nok lidt forsigtige i forhold til at hente spillere ind af samme nationalitet og spillertype. Sidste sæson havde vi for eksempel alt for mange playmakere i truppen, og det kom til at koste tempo inde på isen, siger Henrik Andersen til AL-Bankligaen.dk.
White Hawks søger spillere til to specifikke positioner.